Tokio 4. októbra (TASR) – Slovenský tenista Lukáš Lacko (81. vo svetovom rebríčku ATP) neuspel vo štvrťfinále dvojhry na hardovom turnaji ATP v Tokiu (dotácia 1,437 milióna USD). Zverenec trénera Ladislava Simona prehral v pozícii "lucky losera" s tretím nasadeným Kanaďanom a vlaňajším finalistom Milošom Raoničom za 63 minút v dvoch setoch 3:6 a 3:6. Slovenský daviscupový reprezentant počas celého zápasu nenašiel recept na skvele podávajúceho rodáka z čiernohorskej Podgorice, ktorý v sobotňajšom semifinále nastúpi proti Chorvátovi Ivanovi Dodigovi. Lacko si z japonskej metropoly odnáša prémiu 32.160 USD a 100 bodov do rebríčka ATP Entry pre nasadzovanie.
V prvom sete si obaja tenisti až do stavu 3:3 suverénne vyhrávali svoje podanie. Ďalšie tri gemy sa však stali korisťou Raoniča, ktorý dvakrát prelomil Lackov servis. Zverenec Ivana Ljubičiča minulý týždeň triumfoval v thajskom Bangkoku a v prípade úspechu v Tokiu si posilní šance kvalifikovať sa na novembrový Turnaj majstrov v Londýne. Na začiatku druhého dejstva si Raonič po rýchlom brejku vybudoval náskok 3:0 a zápas už dotiahol do úspešného konca. Za stavu 5:3 premenil pri vlastnom servise hneď prvý mečbal. Pre Lacka to bola tretia štvrťfinálová účasť v tomto roku, v januári bol medzi elitnou osmičkou na turnajoch v katarskej Dauhe a v novozélandskom Aucklande. Vo štvrťfinálových singlových súbojoch na ATP Tour má po piatku bilanciu 1:8, jeho maximom vo dvojhre zostáva vlaňajšie finále na halovom turnaji v Záhrebe.
Raonič bol po postupe do piateho semifinále v tomto roku so svojím výkonom spokojný. "Kvalitne som podával i returnoval a počas celého duelu som si dokázal udržať vysoký level. Usiloval som sa čo najrýchlejšie ukončiť výmenu, čo sa mi darilo. Nedovolil som Lackovi dostať sa do správneho rytmu a aj po jeho prvom podaní som ho dokázal zatlačiť. V semifinále proti Dodigovi očakávam ťažký zápas. Ivan má formu, v posledných dvoch vzájomných súbojoch ma zdolal. Urobím však všetko pre to, aby som bol tentokrát úspešný ja," povedal pre oficiálnu stránku ATP kanadský bombardér, ktorý v tejto sezóne zaznamenal v 57 zápasoch už 748 es. Vlani prekonal tisícku..
dvojhra – štvrťfinále:
Miloš Raonič (3-Kan.) – Lukáš LACKO (SR) 6:3, 6:3
UPOZORNENIE: Správa je rozšírená o hlas Raoniča